ועדת הכספים, כנסת 16, פרוטוקול מספר 173, 2004-07-13 12:30

יצחק הרצוג: שלום לכולם.

יצחק הרצוג: היום נגמור את העניין באופן סופי.

יצחק הרצוג: בגלל עמדת משרד המשפטים,

אריאלה קלעי: עמדת ממשלה.

יצחק הרצוג: בדיוק – אנחנו צריכים שוועדת שרים לחקיקה תאשר זאת סופית, ולכן נמתין לאישור סופי של ועדת שרים לחקיקה, כדי שהממשלה תיתן על זה חותמת.

יצחק הרצוג: נצביע על זה פורמלית ביום שני, ונעלה את זה.

יצחק הרצוג: ברשותכם אנהל את הדיון בצורה מסודרת, כמו בפעם שעברה.

יצחק הרצוג: כולם נמצאים כאן, גם משרד הביטחון כאן?

יצחק הרצוג: כן.

יצחק הרצוג: נעשה דבר דבור על אופניו.

יצחק הרצוג: ראשית אני מבקש מעו"ד פרישטיק למנות את כל התיקונים שהתבקשו בפעם שעברה, את כל הדיאלוגים והונסחים שהוסכמו.

יצחק הרצוג: אם יש נוסחים שצריכים עוד לעבור הסכמה, נקריא את הדברים.

יצחק הרצוג: אפשר להקריא בלי להצביע?

יצחק הרצוג: בסוף?

שגית אפיק: נכין את זה לפעם הבאה.

יצחק הרצוג: בסדר.

יצחק הרצוג: אחר כך יהיו התייחסויות של כולם, בצורה מסודרת.

יצחק הרצוג: עד עכשיו התנהלנו ברוח טובה ובצורה מעשית מאוד.

יצחק הרצוג: עו"ד פרישטיק, בבקשה, יש הערות של כל משרד ומשרד.

יצחק הרצוג: הסכמנו לכל הדברים, רוב הדברים מיושרים.

יצחק הרצוג: יש גם תיקונים של היועצת המשפטית של הוועדה, ונדווח על כל שאר הדברים.

גידי פרישטיק: אתחיל בסוגיות שעמדו לנו לרועץ בפעם הקודמת.

גידי פרישטיק: היה הנושא של פטור ממס הכנסה.

גידי פרישטיק: בעניין הזה, אחרי חילופי טיוטות, קיבלנו מכתב חתום על-ידי הלשכה המשפטית של מנהל הכנסות המדינה.

יצחק הרצוג: המכתב חולק ונמצא בפניכם.

יצחק הרצוג: מכתב של מנהל הכנסות המדינה, הלשכה המשפטית, שכתוב בו שיש פטור ממס על המענק שיינתן לאנשי צד"ל.

גידי פרישטיק: הוא מניח דעתנו, כי כתוב שהוועדה יכולה להסתמך על זה ואז אפשר להוציא את הסעיף שהיה בטיוטות הקודמות, שלפיו הכנסה על-פי חוק זה אינה כמשמעה על-פי פקודת מס הכנסה.

גידי פרישטיק: כסרח עודף נוסף צץ גם עניין המוסד לביטוח לאומי.

יצחק הרצוג: יש נציגה של המוסד לביטוח לאומי, והיא תוכל להשיב על הדברים.

יצחק הרצוג: גב' בדר, ראית את המכתב של מנהל הכנסות המדינה?

יצחק הרצוג: כדיאי שיהיה לך עותק ממנו.

יצחק הרצוג: זה מודל דומה.

גידי פרישטיק: בעיקרון, משיחה מוקדמת שניהלנו בינינו עולה שגם על המוסד לביטוח לאומי מוסכם שהסכומים האלה לא צריכים להילקח בחשבון בתור הכנסה לעניין הבטחת הכנסה, למשל.

גידי פרישטיק: היום מקבל הבטחת הכנסה מי שאין לו הכנסה לפי שיעור מסוים.

גידי פרישטיק: אם זאת תהיה הכנסה – לא עשינו כלום: הם יפסיקו לקבל הבטחת הכנסה.

גידי פרישטיק: המנגנון שהוצע על-ידי הביטוח הלאומי – ועוד ננצל את השהות שקבעת, חבר הכנסת הרצוג, כדי לסגור את העניין זה סופית – יהיה כמו מה שקבוע בחוק לפיצוי נפגעי גזזת.

גידי פרישטיק: מוסכם על המוסד לביטוח לאומי שייכנס סעיף מפורש בנושא זה, ונשלב אותו בטיוטה האחרונה.

גידי פרישטיק: הסעיף יקבע שתשלומים המשתלמים לפי חוק זה לא ייחשבו כהכנסה לעניין גמלאות לפי חוק הביטוח הלאומי.

גידי פרישטיק: ויש הפניה לחוק הביטוח הלאומי, נוסח משולב.

יצחק הרצוג: תודה.

יצחק הרצוג: גב' בדר, את יכולה להתייחס למנגנון שהוצע כאן?

דבורה בדר: אני סגנית מנהלת אגף הבטחת הכנסה.

דבורה בדר: המנגנון שהוצע הוא פשוט כדי לקצר תהליכים וכדי ללכת לקראת האוכלוסייה.

דבורה בדר: כי הדרך האחרת, כשמעגנים הכנסה שאינה מובאת בחישוב, ארוכה בהרבה.

דבורה בדר: מהבחינה הרעיונית אנחנו חושבים – משום שזאת קבוצת אולכוסייה קטנה – שחשוב ומתאים שזה יופיע באותו חוק, לייחד את זה בחוק שלהם ולא בחוק הכללי.

יצחק הרצוג: אם כן הנוסח מקובל, ואני אומר זאת ליועצת המשפטית של הוועדה, שעובדת על הניסוח הסופי.

יצחק הרצוג: תוכלו לעמוד אתה בקשר.

דבורה בדר: אני רוצה לומר עוד משהו, מכיוון שלא הגיע אתי נציג של הלשכה המשפטית של המוסד לביטוח לאומי: אני מייצגת את המוסד לביטוח לאומי, אם כי את הנישה של הבטחת הכנסה.

דבורה בדר: וכבר דנו בשאלה אם לגבי כל גמלה של המוסד לביטוח לאומי המענק הזה לא ייחשב כהכנסה או כן ייחשב כהכנסה.

יצחק הרצוג: זה מה שנובע מהחוק.

דבורה בדר: נכון, לכן אני מסייגת את הדברים.

דבורה בדר: אחר כך ידונו ויחליטו אם זה נכון לכלל הגמלאות או רק להבטחת הכנסה.

דבורה בדר: היועצת המשפטית שלנו גורסת שמה שנוסח כאן צריך להיות רק לגבי גמלה להבטחת הכנסה ולא לגבי קצבאות אחרות – כמו קצבת נכות כללית.

דבורה בדר: כי גם קצבת נכות כללית שמשולמת היום, משולמת בתוקף הסכם.

יצחק הרצוג: אני רוצה לומר שני דברים: ראשית, כל הרעיון הוא מענק הוקרה שאינו תלוי בשום מקור הכנסה אחר.

יצחק הרצוג: גם כך לעומת מגזרים אחרים אנשי צד"ל רואים בזה אפילו סכום קטן מדי.

יצחק הרצוג: שנית, יש בהצעת החוק פרק שעוסק בנכי צה"ל, ונדון בו אחר כך.

יצחק הרצוג: את מדברת על נכות כללית אם חלילה האנשים הפכו לנכים לאחר מכן?

יצחק הרצוג: במקרה כזה – וזה גם נוסח החוק כרגע – אנחנו חושבים שהסכום לא יהווה כל מקור הכנסה.

יצחק הרצוג: אם היועצת המשפטית של הביטוח הלאומי רוצה לדון בכך, אני מציע שנציגי צד"ל יהיו אתה בקשר עד ההצבעה ויישרו את הדברים.

יצחק הרצוג: כי המטרה היא אי-תלות מוחלטת.

יצחק הרצוג: המדינה כמו אומרת לאנשים "תודה", ולא קושרת את זה לשום טובת הנאה אחרת.

יצחק הרצוג: עו"ד פרישטיק, תמשיך בבקשה עם שאר הפרקים.

גידי פרישטיק: מבחינתנו חשוב גם שזה לא ייחשב הכנסה כדי שלא נצטרך לשלם על זה מס בריאות, למשל.

גידי פרישטיק: חייבת להיות כאן אמירה באופן מוחלט, כמו בחוק הגזזת.

יצחק הרצוג: בדיוק.

יצחק הרצוג: זה מענק.

יצחק הרצוג: הם לא חיים מהדבר הזה, זה רק מענק.

גידי פרישטיק: לעניין הערות המשרדים השונים: שינינו את הגדרת אנשי צד"ל ואת הגדרת השירות בצד"ל באופן שאיננו מזכירים במפורש את אד"ל – כי עיון בהחלטות הממשלה הראה שאד"ל לא הוזכרה שם אלא תחת כותרת של פעולות של גורמים אחרים.

גידי פרישטיק: זה חשוב למשרדים השונים, ולא מצאנו לנכון לכלול כאן את אד"ל.

יצחק הרצוג: הורדנו גם את הוועדות המיוחדות והלכנו בדיוק לפי חוקי השיקום וחוקי הנכים.

גידי פרישטיק: נכון.

גידי פרישטיק: בעקבות הערות של משרד הביטחון הורדנו סעיפים רבים, ארבעה או חמישה סעיפים, שנתנו הסדרים פרטניים לגבי חיילי צד"ל או אלמנות צד"ל.

יצחק הרצוג: כאן יש לי שאלה למשרד הביטחון, כדי להבהיר, כי הנציגים שאלו אותי על כך: כרגע הם יהיו בדיוק כמו חיילי צה"ל, הנכים והשכולות?

יצחק הרצוג: כי הם טוענים שהיתה קרן עומדת לטובת נכים במקום כלשהו.

יצחק הרצוג: אני לא יודע על זה שום דבר.

יצחק הרצוג: המשפחות השכולות יקבלו עכשיו מענק כמו כל משפחה שכולה בישראל, נכון?

רינת גולד-גזית: נכון.

יצחק הרצוג: בסדר?

יצחק הרצוג: זה ברור?

יצחק הרצוג: טוב.

גידי פרישטיק: הרשינו לעצמנו להוסיף עוד מינוח אחד.

גידי פרישטיק: אמרנו שיש דין דומה בין חיילי צה"ל לבין חיילי צד"ל כולל לגבי התקנות וכולל לגבי הכללים.

גידי פרישטיק: הוספנו את הכללים, כי ועדת ל' אינה מוסדרת בתקנה, למשל, אבל יש כללים פנימיים במשרד הביטחון לעניין זה.

גידי פרישטיק: ועדת ל' גם תעמוד לרשות חיילי צד"ל במקרים שהיינו מוצאים לנכון… כחיילי צה"ל.

רינת גולד-גזית: בוועדה הזאת נידונים מקרים חריגים מאוד, לפנים משורת הדין, מקרים מאוד יוצאי דופן, וכל מקרה נבחן לגופו.

יצחק הרצוג: אבל הם יוכלו לפנות אליה.

גידי פרישטיק: גם כאן אנחנו רוצים שוויון מלא.

יצחק הרצוג: אנחנו מאשרים את זה, זאת גם הודעה לפורטוקול.

גידי פרישטיק: היתה הערה של משרד הביטחון בנוגע למי שמתגורר בארץ.

גידי פרישטיק: האמירה היתה שלא כדאי שזה יהיה ביום כניסת החוק לתוקף, כדי לא לנסות ללכוד מישהו שנמצא בטיפול רפואי בחוץ-לארץ ביום כניסת החוק לתוקפו.

גידי פרישטיק: לכן כתבנו "מתגורר בארץ".

שגית אפיק: השאלה היא כמה זמן הוא מתגורר בארץ, ממתי.

שגית אפיק: מיום הגשת הבקשה?

יצחק הרצוג: הוא יוכיח שהיה לוחם צד"ל.

שגית אפיק: אבל בן המשפחה של איש צד"ל צריך להוכיח שהוא מתגורר בארץ.

רינת גולד-גזית: אלו תנאים מצטברים למעשה, לא תנאים סותרים.

רינת גולד-גזית: בפרק ההגדרות והמטרות מדובר קודם כול במי שהיה בארץ בעת כניסת החוק לתוקף.

רינת גולד-גזית: הוא יהיה במעמד של נכה כל זמן שהוא מתגורר בארץ – דיברנו על זה בפעם הקודמת.

רינת גולד-גזית: זאת היתה המטרה של המילים "מתגורר בארץ".

גידי פרישטיק: אבל זה הביא לתוצאה נוספת: אם במקרה בעת הרישום האדם נמצא פיזית בחוץ-לארץ, כי הוא בקפריסין בחופשה?

רינת גולד-גזית: שבוע בקפריסין – זה לא העניין.

רינת גולד-גזית: זה לא סעיף שבא לגרוע מהסעיף הכללי.

יצחק הרצוג: יקבל רק מי שבארץ, ולא מי שביום כניסת החוק לתוקפו נמצא בארץ.

יצחק הרצוג: לגבי שאירים: נגיד שהאדם מקבל את המענק בתשלומים ונפטר חלילה – הרי זה מענק שמגיע לו או לשאיריו.

יצחק הרצוג: כוונתי למענק ההוקרה.

רינת גולד-גזית: אני לא מכירה את העניין הזה.

יצחק הרצוג: צריך להוסיף את העניין הזה בחוק.

יצחק הרצוג: הרי מגיע לו המענק, אבל פורסים לו אותו.

יצחק הרצוג: לכן זה חל גם על שאיריו, אם חלילה קורה משהו.

יצחק הרצוג: צריך לתקן את זה.

גידי פרישטיק: לדעתי, דיני הירושה הכלליים יחולו כאן.

יצחק הרצוג: אבל שלא יגידו מהמדינה שאם הוא מת הכסף לא מגיע.

גידי פרישטיק: הזמן הקובע הוא יום כניסת החוק לתוקף.

יצחק הרצוג: בסדר, אבל שזה יהיה ברור מהחוק.

גידי פרישטיק: נהיה ערים לזה.

יצחק הרצוג: יש עוד הערות?

יצחק הרצוג: נציגת משרד הפנים, אנא חזרי על מה שאמר לי השר כדי לאשר את הנוסח.

אירית וייסבלום: אני לא יכולה לחזור על מה שאמר השר כל עוד החלטת הממשלה היא כפי שנאמר כאן.

יצחק הרצוג: בואי לא נתחמק.

יצחק הרצוג: השר הודיע לי שהוא תומך.

יצחק הרצוג: אני מסכים לזה שזה עולה לוועדת שרים לחקיקה.

אירית וייסבלום: אין בעיה, השר יכול למסור בנפרד כל התייחסות מצדו.

אירית וייסבלום: אנחנו כמשרד מחויבים להחלטת הממשלה.

יצחק הרצוג: בסדר.

יצחק הרצוג: אני לא מצפה שתשנו את החוק ביום ראשון.

יצחק הרצוג: אני מצפה שתאשרו אותו.

יצחק הרצוג: זאת היתה ההסכמה.

אירית וייסבלום: זה לא תלוי בי.

אירית וייסבלום: אמרתי לעו"ד פרישטיק קודם, ואני רוצה לחזור על זה לפרוטוקול, שלעניין המעמד יש צורך להגדיר גם את בני המשפחות.

אירית וייסבלום: בסעיף 2 ההגדרה "אנשי צד"ל" כוללת את בני המשפחה.

אירית וייסבלום: לעניין המעמד צריך להגדיר זאת בצורה מדויקת יותר.

יצחק הרצוג: בסדר.

יצחק הרצוג: מה מקובל בדינים האלה?

יצחק הרצוג: בן זוג וילדים?

אירית וייסבלום: לגבי בן זוג – יש עניין של הליך מדורג.

אירית וייסבלום: מי שנישא לאזרח ישראלי, זה מכוח סעיף אחר, סעיף 7 לחוק האזרחות, נכנס להליך מדורג.

אירית וייסבלום: אני מניחה שלא זאת הכוונה.

יצחק הרצוג: ודאי שלא, מי שבא לארץ הגיע עם אשתו.

אירית וייסבלום: כי אולי מישהו בא עם גיסה, בת דודה וכו'?

אירית וייסבלום: אני לא יודעת מה המצב בפועל, אבל צריך להגדיר בדיוק ולכתוב "בני משפחה מקרבה ראשונה".

יצחק הרצוג: ואם הוא בא עם הוריו?

יצחק הרצוג: צריך להגדיר קרבה ראשונה.

גידי פרישטיק: צריך דוגמאות מהשטח.

יצחק הרצוג: האלוף פלד, יש הערות?

יצחק הרצוג: איך הגיעו האנשים?

יצחק הרצוג: עם אילו בני משפחה?

12957: כל הרכב שתזכיר היה שם: חלק באו עם ההורים, חלק באו עם בנות הדוד.

קריאה: יש גם מקרים שההרכבים השתנו כאן.

יצחק הרצוג: אני לא רוצה ליצור ביורוקרטיה, אני רוצה ליצור פלטפורמה שווה ומהירה.

קריאה: יש הגדרה בהחלטת הממשלה.

שגית אפיק: מה ההגדרה שם?

עמרי אינגבר: אני נציג משרד הקליטה.

עמרי אינגבר: אני רוצה לומר מה היה בהחלטת הממשלה.

12957: עמרי היה קצין האג"ם של יק"ל.

יצחק הרצוג: אז הוא בחור רציני.

יצחק הרצוג: מה אומרת החלטת הממשלה?

עמרי אינגבר: יש החלטת ממשלה מס' 720, ותחת הכותרת "בני משפחה" כתוב: "בני משפחה ממדרגה ראשונה של אנשי צד"ל, כפי שנקבע למעט בני משפחה גרעינית אשר הגיעו לישראל בעקבות יציאת כוחות צה"ל מלבנון בחודש מאי 2000 לקראת היציאה, ואלה שהגיעו במסגרת איחוד משפחות…".

יצחק הרצוג: אין בזה כלום.

יצחק הרצוג: זה צריך להיות דרגה ראשונה.

יצחק הרצוג: לדעתי זה הסביר.

עמרי אינגבר: אין ויכוח, הדרגה הראשונה מוגדרת בתוך אנשי צד"ל.

יצחק הרצוג: נכתוב את זה כמו בפקודת מס הכנסה: הורים, ילדים.

עמרי אינגבר: כתוב: "ובני משפחתם הגרעינית (בני זוג וילדים עד גיל שייקבע), אשר הגיעו לישראל…".

יצחק הרצוג: בני זוג וילדים.

יצחק הרצוג: אבל צריך להוסיף סעיף לגבי מצבים שבהם לא מדובר בבני זוג ובילדים.

יצחק הרצוג: תעשו אישור של עוד מנגנון, ועדה או משהו, שיקול דעת השר.

12957: זה מסבך את העניין.

סלימן נח'לה: אין מקרים כאלה.

סלימן נח'לה: כל משפחה שייכת למשפחה גרעינית: אבא, אמא וילדים.

12957: אני מציע לדבוק בהגדרה של שאר בשר מדרגה ראשונה: אישה, ילדים.

12957: ניתקל בחריגים, זה בטוח.

12957: אני מציע, ואתה לא חייב לקבל, שהנושא ייבחן בוועדת ההיגוי – ששם עוסקים באלמנות וביתומים – והיא תגיד אם כן או לא.

יצחק הרצוג: וזה לא צריך להיות בחוק?

שגית אפיק: זה נוגע לאזרחות, זה בסמכות שר הפנים ולא קשור לוועדת ההיגוי.

יצחק הרצוג: אני מציע שהשר יוכל למנות צוות בעניין זה ולהפעיל שיקול דעת בעניינים חריגים.

יצחק הרצוג: אלו דיני האזרחות הכלליים, זה קיים שם.

יצחק הרצוג: בסדר.

יצחק הרצוג: גמרנו את הפרקים האלה.

יצחק הרצוג: נגיע לעניין המענק.

יצחק הרצוג: כאן יש שני דברים: על עניין המיסוי דיברנו.

יצחק הרצוג: ע"ד פרישטיק, אתה רוצה לומר משהו על המענק לפני שאתייחס לכך?

יצחק הרצוג: אבקש גם מאנשי צד"ל להעיר על הנושא, כי אני מבין את המצוקה שלהם, ונדבר עליה.

גידי פרישטיק: לגבי הבעייתיות של הפרק הזה מבחינת אנשי צד"ל: מבחינת המימון – אנחנו נדרשים לעניין בהגדרת השר.

גידי פרישטיק: בהצעה שלפנינו השר הוא שר הביטחון, וממילא הוא זה שצריך ליישם ולממן את החוק.

ניר רייס: לא לממן.

גידי פרישטיק: בסופו של דבר המימון יבוא מהאוצר.

יצחק הרצוג: זה לא עניינך, הממשלה תחליט.

יצחק הרצוג: יש כאן חוק מוסכם.

רינת גולד-גזית: מימון נפרד.

שגית אפיק: סעיף 15 יורד.

יצחק הרצוג: סעיף 15 לא קיים.

יצחק הרצוג: בין קריאה ראשונה לקריאה שנייה ושלישית אתם תגמרו את כל הנהלים, כולל השר הממונה.

יצחק הרצוג: כרגע זה שר הביטחון.

גידי פרישטיק: כרגע זה שר הביטחון, אלא אם כן נקבל הודעה אחרת.

יצחק הרצוג: כעת עולה עניין הפריסה.

יצחק הרצוג: זה נושא רציני מאוד אנשי האוצר מודעים לו.

יצחק הרצוג: הבעיה העיקרית היא המקור התקציבי.

יצחק הרצוג: כמובן, נביא את תוכנית הפריסה לוועדה אחרי ההצבעה.

יצחק הרצוג: אני רוצה לשאול את אנשי צד"ל: אתם רוצים להעיר על עניין הפריסה?

יצחק הרצוג: הכוונה שלי היא למצוא דרך שתשלום המינימום ישלום בתשלום אחד או שניים, והפריסה תהיה רק למי שבאמת שירתו הרבה זמן, ואז התשלום החודשי יהיה תשלום סביר שמאפשר קיום, ואפשר ללכת אתו לבנק ולקבל הלוואה.

יצחק הרצוג: לגבי מי ששירתו תקופה קצרה – דיברתי גם עם אל"מ זבדה וגם עם אנשי האוצר כדי שייבנה מודל מתמטי שיקדים את התשלום למי שהתשלום שלהם קטן יותר, לגמור אתם.

סלימן נח'לה: הייתי קצין חבלה ראשון וקצין הנדסה.

סלימן נח'לה: אדוני חבר הכנסת הרצוג, צד"ל מעריכים את העבודה שלך בעניין חוק אנשי צד"ל.

סלימן נח'לה: אנחנו שומעים שהחוק מגיע כהסדר הוגן לאנשים שבמצב קשה, ואנשי צד"ל מתאימים לתיאור הזה.

סלימן נח'לה: אנחנו מצב קשה מאוד, ארבע שנים בחושך כל הזמן.

סלימן נח'לה: ההתנגדות שלנו היא לכל החלטת ממשלה שהיתה לעניין ההפרדה: למה הפרידו בין גופי הצבא?

סלימן נח'לה: הכתובת הראשונה בחוק שומרת על ההפרדה.

סלימן נח'לה: עד עכשיו אין הבדל.

סלימן נח'לה: יש הבדל במעט דברים.

סלימן נח'לה: לעניין המעמד שלנו, מי אנחנו כאן – רוב אנשי צד"ל קיבלו תושב קבע ועם הזמן, אחרי חמש שנים, הם יקבלו אזרחות.

סלימן נח'לה: לפי ההמלצות שלך נקבל כשזה יהיה בתוקף, וזה טוב, כי ביקשנו שמי שרוצה להישאר כאן יקבל אזרחות וימשיך בחיים.

יצחק הרצוג: זה גם סטטוס לילדים.

יצחק הרצוג: הם תמיד יוכלו להגיד: החוק קבע שאנחנו שווים.

סלימן נח'לה: לעניין הנכים והמשפחות השכולות: התרגלנו כאן, בארבע השנים האלה, לפוליטיקה של יק"ל.

סלימן נח'לה: מה זה הפוליטיקה של יק"ל?

סלימן נח'לה: יש כסף בקופה של יק"ל, ומי שמבקש לחזור ללבנון מקבל פיצויים על שנות השירות, פי שלושה, פלוס מענק חזרה ללבנון – בגלל המצב המשפטי שם וכו', כולם יודעים מהסיפור הזה.

סלימן נח'לה: כאן בישראל לא נותנים שום דבר, כאילו הוא לא שירת בצבא.

יצחק הרצוג: יש החלטת ממשלה.

סלימן נח'לת: נותנים דברים של משרד השיכון וכו'.

סלימן נח'לת: התנגדנו, אמרנו שאנחנו הולכים למאבק עד הסוף, כי כלנו שירתנו, היינו במטרה משותפת ואחים לנשק.

סלימן נח'לת: לא יכול להיות שההתייחסות אלינו תהיה כך.

סלימן נח'לת: הנכים והמשפחות השכולות שואלים איפה הקופה שלהם.

סלימן נח'לת: אולי נכה התייאש מהחיים כאן, או המשפחה שלו התייאשה, ובעוד שנה או שנתיים הם יחליטו לחזור ללבנון?

ג'מיל אבו שלהוב: או לשוודיה.

סלימן נח'לת: או יטוסו לחוץ-לארץ.

סלימן נח'לת: מה נגיד להם, אין לו קופה?

סלימן נח'לת: צריך להגן עליהם.

סלימן נח'לת: אנחנו לא יכולים להחליט אם להיות בעד או נגד ההחלטה הזאת.

יצחק הרצוג: יש סיטואציה ידועה, שאנחנו מכירים: מי שיוצא לחוץ-לארץ מקבל מענק, שהוא אדמיניסטרטיבי, ומי שנשאר לא מקבל.

יצחק הרצוג: החוק הזה בא לפתור את בעיית מי שנשאר, או לפחות לתת לו קיום.

יצחק הרצוג: זה לא סותר את מי שיוצא לחוץ-לארץ.

סלימן נח'לה: אדוני, כל הזמן אנחנו הולכים לפי החלטות, לפי מה שהמנהיג חושב.

יצחק הרצוג: יש לי שאלה למר פלד: המענק למי שיוצא ללבנון, זאת החלטה אדמיניסטרטיבית פנימית?

12957: לא, גם זה בהחלטת ממשלה.

12957: זה עסק רגיש מאוד, לפעמים זה מתורגם אצל אנשי צד"ל כאילו דוחפים אותם לצאת ללבנון בכוח – מה שלא נכון.

12957: עם זאת, צריך להכיר את המציאות הלבנונית.

12957: מי שמגיע לשם עם 70,000-80,000 דולר – חלק מהכסף הולך לשופט, גם הוא צריך לחיות.

יצחק הרצוג: כדי לפדות את חייו.

12957: יש שם סדר, לא כמו אצלנו.

12957: חלק הולך לחזבאללה.

12957: כעיקרון 30%-40% מהמענק זה לדברים האלה.

12957: כל אחד נשפט שם, אחד לחצי שנה, אחד לשנתיים – ומשלם על זה כסף.

12957: לכן הגדלנו קצת את המענק.

12957: בשנה האחרונה הצלחתי להעביר בהחלטת ממשלה, בעזרת מר יצחקי, הגדלה של המענק.

12957: המענק מגיע על סמך זמן השירות וכו'.

גידי פרישטיק: יש לי תשובה ישירה למה שנשאל.

גידי פרישטיק: בסעיף 16 כותבים: "זכויות צד"ל על-פי פרק זה יבואו בנוסף לכל זכות אחרת המוקנית להם על-פי כל דין ונוהל".

גידי פרישטיק: הוספנו את המילה "נוהל" בגלל המחשבה שהחוק הזה לא עוצר ולא משנה את הנוהל.

יצחק הרצוג: עו"ד פרישטיק, אתה צריך לשבת אתם אחר כך.

סלימן נח'לה: אני הבנתי.

סלימן נח'לה: העניינים לא ברורים.

יצחק הרצוג: נשמע עוד הערות.

סלימן נח'לה: עכשיו לבעיה הכי גדולה: מדברים על הפיצויים לחיילים בהוקרה.

יצחק הרצוג: מה שנקרא מענק הוקרה.

סלימן נח'לה: זה כסף של חיילים ששירתו בצבא.

סלימן נח'לה: יש קופה של פי שלושה שמחכה להם כשהם חוזרים ללבנון.

סלימן נח'לה: לוקחים אותה פלוס מענק.

יצחק הרצוג: כאן צריך להבין את נקודת ההשקפה: האוצר טוען שאין שום זכות לחיילי צד"ל לשום מענק מכל סוג שהוא, אלא יש החלטת ממשלה – שהם אפילו לא קוראים לה מענק הוקרה אלא זה לעודד אותם להשתקע בלבנון, ורוב הכסף הולך למקורות אחרים, כפי שהוסבר.

יצחק הרצוג: כאן אנחנו מייצרים, בפעם הראשונה בחוק, בסיס להוקרה.

סלימן נח'לה: אבל צריך להבין: זה כסף מהמדינה או זה כסף של שירות?

יצחק הרצוג: זאת שאלה מצוינת.

יצחק הרצוג: אתה מדבר על המקור התקציבי.

יצחק הרצוג: אני שואל את אנשי האוצר: האם לאנשי צד"ל יש היום זכות מתוקף חוק כלשהו, חוץ מהחלטת הממשלה?

ניר רייס: למיטב ידיעתי לא.

ניר רייס: גם לא הייתי משתמש במילה "זכות".

ניר רייס: אין קופה.

ניר רייס: זה לא שיש סכום שמחכה במקום כלשהו.

ניר רייס: עכשיו, והכול כפוף להסכמת ועדת שרים לחקיקה, מתכוונים ליצור תקציב לדבר הזה.

יצחק הרצוג: זה הסיכום שהגענו אליו.

יצחק הרצוג: מצאנו תקציב בפריסה.

יעקב זבדה: כשחייל צד"ל מחליט לחזור ללבנון, היום, מאיזה תקציב זה נלקח?

ניר רייס: גם לזה צריך תקציב.

סלימן נח'לה: יש תקציב כל הזמן.

12957: אין לזה תקציב.

12957: אני מתעסק עם זה, אף אחד מכם לא עוסק בזה.

12957: כשאנחנו יושבים עם האוצר, ויש לנו קבוצה של 20-30 איש,

יצחק הרצוג: מוציאים מהרזרווה.

12957: בוועדת ההיגוי יש נציגות למשרד האוצר, ואנחנו מקבלים את ההחלטה, ודרך זה מקבלים את התקציב לאנשים.

12957: למיטב ידיעתי זה לא תקציב שמונח בפינה כלשהי, שרצים להביא אותו.

יצחק הרצוג: זאת הבעיה.

סלימן נח'לה: זה נעשה לפי חשבון של שנות שירות לכל אחד ואחד.

סלימן נח'לה: המענק – זה לא שייך.

יצחק הרצוג: הבעיה היא שמה שאתם חושבים שהוא זכות כאילו – שבאים ומקבלים את הכסף וזאת הריבית – זה לא אמיתי.

יצחק הרצוג: זה לא מה שקיים.

יצחק הרצוג: מה שקיים זה תחשיב.

יצחק הרצוג: הם קבעו נוסחה, שלפיה מי שרוצה לצאת ללבנון – מחשבים לו כמה יקבל.

12957: לוועדת ההיגוי באו אנשי צד"ל, ובצדק הם אמרו – ואל תתפסו אותי במספרים: 60,000 לא מספיק, וצריך 80,000 ש"ח.

12957: ישבנו ובדקנו והחלטנו להעלות את זה בעוד כמה דולרים, לפי גודל המשפחה ושנות השירות.

12957: זה לא היה בתחילת שנת תקציב, לא שורין תקציב לזה.

12957: ישבנו עם האוצר, הם הבינו את התקציב וארגנו את הכסף לזה.

12957: אין תקציב מונח לעניין הזה.

יצחק הרצוג: זאת הבעיה.

יצחק הרצוג: יש בעיה של תדמית.

יצחק הרצוג: עוד משהו?

סלימן נח'לה: בחוק לאנשי צד"ל חייבים שישתתפו הנציגים המתאימים, שיעזרו בכל העניינים.

יצחק הרצוג: בעניין המענק יש נציג של צד"ל בוועדה.

סלימן נח'לה: זה בעתיד.

סלימן נח'לה: אנחנו מדברים… אפילו בקריאה הטרומית זה היה יותר טוב.

יצחק הרצוג: אני רוצה להסביר: הצעת החוק המקורית באמת היתה יוזמה של קבוצה, וזה תואם אתה.

יצחק הרצוג: היו שם גם אל"מ זבדה, גם מר רביץ.

יצחק הרצוג: המדינה לא היתה מוכנה לתמוך בשלושה פרקים בשום אופן: גמלאות, פיצוי על הרכוש.

יצחק הרצוג: היא לא היתה מוכנה לכך.

יצחק הרצוג: לכן הסכמתי לפשרה הזאת.

יצחק הרצוג: אני לא אוהב את הפשרה הזאת, אבל אני עומד בהסכם שלי עם המדינה ואני לא מתכוון להפר אותו.

יצחק הרצוג: לדעתי עצם זה שזה ייכנס לספר החוקים – זה כבר יהיה צעד נכון בכיוון הנכון.

יצחק הרצוג: עם כל הכאב, צריך להבין שזה זה או זה או כלום.

יצחק הרצוג: זאת המציאות.

יצחק הרצוג: זה מאוד קשה.

יצחק הרצוג: אני מסכים אתך.

סלימן נח'לה: לדעתי עדיף לנו כלום.

יצחק הרצוג: בסדר.

יצחק הרצוג: שמענו, אני מכבד מאוד.

סלימן נח'לה: זה אישי, אני לא יכול להחליט בשם כל אנשי צד"ל.

ג'מיל אבו שלהוב: גם אני.

יצחק הרצוג: אני מכבד את עמדתכם, אשמח לשמוע התייחסויות גם מאל"מ זבדה וגם מהאלוף פלד.

12957: קצת לא נוח לי להגיד את זה בפורום הזה, אבל אגיד את הדברים בכל זאת: אל תיעלבו, אבל אין שום גוף שמייצג את אנשי צד"ל.

12957: אחד מייצג עשרה אנשים ואחד מייצג 30 איש.

12957: מרלן מייצגת את עצמה.

12957: מר נח'לה מביע את דעתו, וזאת זכותו.

12957: לפני שנה וחצי היה משבר גדול מאוד: כל מיני גופים ישראלים באו לאנשי צד"ל ואמרו להם: אל תקבלו את החלטת הממשלה, אל תחתמו, ולא תקבלו הבטחת הכנסה.

12957: היו 170 משפחות שהלכו לבג"ץ בעידוד ישראלי, לא חשוב מי עודד, ושם גלגלו אותן מכל המדרגות.

12957: שבעה חודשים הן לא קיבלו כסף.

12957: ואז הן באו אלי ואמרו שהן נכנעות.

12957: הן ביקשו את הכסף רטרואקטיבית.

12957: הביטוח הלאומי סירב.

יצחק הרצוג: אז החתמתי 50 איש על הצעת החוק הזאת.

יצחק הרצוג: לכן יש כאן תמיכה מקיר לקיר.

12957: לכן אני מציע לך, חבר הכנסת הרצוג: אל תרד מהחוק.

יצחק הרצוג: אני לא יורד מהחוק, אני חושב שהוא עושה צדק.

12957: אני רוצה שהם ישמעו את הדברים: אל תרד מהחוק, כי אתה עושה מהלך מצוין.

12957: אני לא מתכוון להיות פוליטיקאי, אז אני יכול להגיד לך גם דברים טובים – כי לא תקדם אותי.

12957: זה מהלך מצוין, ואני חושב שהוא "לארג'י" מבחינת מדינת ישראל.

12957: זה לא מספיק להם – בלי צל של ספק.

12957: אבל צריך לקדם את הצעת החוק הזאת למרות שהוא לא מספיק.

12957: תנו לכל משפחה ומשפחה להחליט לבד.

12957: אם מישהו יחליט שהוא לא מוכן לקבל, שלא ייקח.

12957: אי-אפשר לקלקל ל-2,000 איש בגלל מעטים.

יצחק הרצוג: וחוץ מזה לוקחים את החוק הזה והולכים אתו לבנק, ואפשר לקבל משכנתא.

יצחק הרצוג: יש לו יתרונות.

גידי פרישטיק: מר נח'לה לא נגד כל החוק.

גידי פרישטיק: הוא יסביר.

סלימן נח'לה: אמרנו: יש דברים טובים.

סלימן נח'לה: צריך מעמד בחוק מעמד של אזרחות.

סלימן נח'לה: הנכים…, שנתיים במשרד הביטחון, צריך שיהיה יותר.

סלימן נח'לה: מה שמתחת הרצפה שיהיה מעל הרצפה.

יצחק הרצוג: יכול להיות.

יצחק הרצוג: עו"ד פרישטיק, יש הצעה אולי להוריד את סעיף 1, סעיף המטרה.

יצחק הרצוג: הוא סתם מסבך.

סלימן נח'לה: צריך לשתף את אלוף פלד ולעשות ועד לפני הקריאה.

סלימן נח'לה: הוא יודע מי מייצג בעניין הזה, זה שייך לכל אנשי צד"ל.

סלימן נח'לה: יש לי עוד הערה: יש 50-60 איש בלי מעמד בכלל, צד"לניקים, חיילים.

יצחק הרצוג: זה נכון, וזה בטיפול.

יצחק הרצוג: אני אישית דיברתי עם שר הפנים בעניין הזה.

יצחק הרצוג: אני מבקש לשמוע התייחסות של אל"מ זבדה, אם יש הערה, ואז נסכם את המנגנון לקראת יום שני.

יעקב זבדה: בקשר למענק ההוקרה, הפריסה היא הדבר הבעייתי בכל העניין.

יצחק הרצוג: נכון.

יעקב זבדה: אם ניתן שסכום מסוים יהיה כתשלום ראשון,

יצחק הרצוג: על זה אנחנו מדברים עם האוצר.

יעקב זבדה: ורק הפיצוי של שלוש משכורות הוא שיהיה.

יצחק הרצוג: זה מה שאנחנו רוצים.

יצחק הרצוג: נדבר על זה עם האוצר.

יצחק הרצוג: הבעיה היא רק המקורות שלהם.

יצחק הרצוג: ננסה.

יעקב זבדה: לגבי אנשי צד"ל: כמספר אנשי צד"ל, כך מספר הדעות שתהיינה.

יצחק הרצוג: ברור, כמו בעם היהודי.

יעקב זבדה: אני הייתי מציע שניזום פגישה כלשהי עם האנשים, ונסביר להם.

יעקב זבדה: כי להשאיר את זה בידיהם, שהם יגיעו להחלטה – בזה תהיה לנו בעיה קשה.

יצחק הרצוג: אני מסכים.

יצחק הרצוג: זה צריך להיות מנגנון הוגן של פיצויים בהתחשב באילוצים התקציביים, את זה אנחנו רוצים לתת.

יצחק הרצוג: נשמע את נציג משרד הקליטה.

עמרי אינגבר: קודם כול, אנחנו חושבים שהפריסה של התשלום על פני זמן, אולי לא עשר, אולי חמש – היא אפקטיבית יותר.

יצחק הרצוג: נכון מאוד.

עמרי אינגבר: לעומת זאת, היתה הערה בישיבה הקודמת, וצריך להתחשב בה, בנושא של יכולת לרכוש דירה.

עמרי אינגבר: אנחנו במשרד הקליטה חושבים, שצריך להיות מנגנון שמאפשר היוון: ברגע שהאדם קנה דירה, עם הצגת חוזה רכישה, צריך להית מנגנון שמאפשר היוון של כל הכסף שנותר או חלק ממנו.

יצחק הרצוג: אני מבקש מנציג האוצר לבדוק אם יש אפשרות כזאת.

ניר רייס: הפריסה היתה לא רק של התקציב הכולל אלא גם של הפריסה השנתית.

ניר רייס: לכן מה שמוצע כאן בעייתי.

ניר רייס: אני חושב שהפתרון צריך להיות דרך משכנתא.

יצחק הרצוג: אני חשבתי שהולכים עם החוק הזה לבנק.

יצחק הרצוג: הרי יהיה מכתב לכל חייל צד"ל, שיפרט למה הוא זכאי.

יצחק הרצוג: המודל המתמטי יביא בחשבון את הדברים האלה: מי שצריך לקבל רק 40,000 ש"ח לא יפרסו לו את זה לעשר שנים, כי זה מגוחך.

יצחק הרצוג: מי ששירת הרבה שנים, וזה הרוב, תהיה לו פריסה.

יצחק הרצוג: אבל מי שאפשר לצופף, יצופפו לו את הסכום.

יצחק הרצוג: הוא יבוא עם המכתב לבנק, ואתו הוא יקבל משכנתא.

יצחק הרצוג: אני מסכים.

יצחק הרצוג: זה בדיוק מה שהוא יקבל.

ג'מיל אבו שלהוב: הוא ישלם ריבית על המשכנתא.

יצחק הרצוג: אבל הוא מקבל תחשיב.

ג'מיל אבו שלהוב: אבל יש ריבית.

יצחק הרצוג: אלא אם הוא מסוגל לקבל את הכסף בשני תשלומים, נניח.

יצחק הרצוג: נצטרך להביא לוועדה את הנוהל הזה.

יצחק הרצוג: נצטרך להביא לוועדה את הנוהל הזה.

עמרי אינגבר: החלטת הממשלה היום היא עד מרס 2006, בין השאר לעניין שכר הדירה.

יצחק הרצוג: נכון, זאת אחת הבעיות.

עמרי אינגבר: אם לא יהיה פתרון, כנראה יצטרכו להמשיך את זה.

עמרי אינגבר: כרגע אין פתרון.

עמרי אינגבר: כמי שמכיר את המערכת אני אומר שהם לא יישארו בלי כלום.

עמרי אינגבר: אם אומרים "אין כסף", בסופו של דבר הם מקבלים את זה מהממשלה בצורה אחרת, כשכר דירה.

עמרי אינגבר: יש מענקי מקום: מקבלים משכנתא בשביל מקום מסוים ואחרי תקופה מסוימת זה נמחק.

יצחק הרצוג: חלקם יתחילו לעבוד, הם הרי עובדים.

עמרי אינגבר: לא חלקם.

עמרי אינגבר: כולם עובדים.

עמרי אינגבר: ובלי צביעות: מי שלא עובד עד היום, גם לא יעבוד גם אחר כך.

עמרי אינגבר: שלא יהיו צבועים.

עמרי אינגבר: רובם עובדים היום.

עמרי אינגבר: אולי הם לא מרוצים מהעבודה, אולי הם חושבים שהיו צריכים להיות מנהלים ולא עובדים בייצור.

ג'מיל אבו שלהוב: איך נשב בשקט, ואחר כך יגידו שאנחנו כל הזמן מפריעים?

ג'מיל אבו שלהוב: זה לא פייר ולא נכון.

סלימן נח'לה: עמרי, זה לא נכון.

סלימן נח'לה: אני מבקש עבודה.

ג'מיל אבו שלהוב: זה לא נכון.

יצחק הרצוג: רגע, קודם כול אני מכיר הרבה שלא מוצאים עבודה.

ג'מיל אבו שלהוב: ומי אמר לך שאני רוצה את הכסף לבית?

ג'מיל אבו שלהוב: אולי אני רוצה להמר בכסף?

ג'מיל אבו שלהוב: זה כסף שלי.

יצחק הרצוג: זכותו, זאת האמת.

עמרי אינגבר: אמרתי שזאת אפשרות, לא אמרתי שזאת חובה.

יצחק הרצוג: הבעיה שלנו היא רק מקור תקציבי.

יצחק הרצוג: אני רציתי, ואני עדיין לוחץ, ואני מקווה להגיע להישג של צמצום הסכומים.

סלימן נ'חלה: זה צריך להיכנס למקור העבודה שלנו, תוכנית החיים שלנו.

סלימן נ'חלה: עד עכשיו אין משהו מסודר, אין מסלול.

סלימן נ'חלה: ארבע שנים.

12957: אני רוצה לומר משהו, אני אומר את זה בכל פעם, וכל כך הרבה פעמים הייתי בכל מיני ועדות בכנסת: קודם כול, צריך להפנים שאנחנו עוסקים באוכלוסייה ייחודית.

12957: אלה לא עולים חדשים ולא שום דבר.

12957: זאת אוכלוסייה ייחודית בסדר גודל של 2,000 איש.

12957: אם נדע את זה, יהיה קל יותר להתייחס לעניין.

12957: אי-אפשר לעשות השלכות מהאוכלוסיות האחרות על הקבוצה הזאת.

12957: הם לא ציונים, הם לא חלמו על הרצל ולא באו כדי לשיר "אנו באנו ארצה".

12957: הם באו כי לא היתה להם ברירה.

12957: את זה צריך להגיד.

12957: חבר הכנסת הרצוג, יש כאן בעיה חומרית ויש כאן בעיה מורלית.

12957: אני לא יודע אם אפשר לתקן את זה.

12957: השטות הזאת: חבר הכנסת שטרן, כשהיה סגן שר במשרד ראש הממשלה, שיעמם לו, והוא העביר החלטה שזה יהיה חלק של משרד הפנים וחלק של משרד ביטחון.

12957: סליחה – משרד הקליטה.

12957: זו שגיאה מורלית, לא חומרית.

12957: אני לא יודע אם זה ניתן לתיקון.

יצחק הרצוג: אם החוק יקבע את שר הביטחון, זה נפתר.

12957: מנהת השיקום תמשיך לטפל בקבוצה גדולה של אנשים מסיבות שונות ומשונות.

12957: נקודה.

12957: לא אגיד יותר מזה.

יצחק הרצוג: בסדר, זה לא בא במקום, אני מסכים.

יצחק הרצוג: לכן יכול להיות שנוריד את סעיף 1.

12957: שנית, אני חושב שיש דברים – אני יודע שיש דברים – שאנחנו צריכים להחליט בהם, ולא לתת להם להחליט.

12957: כי קשה להם, זה לא בגלל שהם אנשים לא בסדר.

12957: באמת קשה להם, החיים קשים להם, הסביבה קשה להם.

12957: יש דברים שבהם צריך להגיד: החלטנו, וזה מה שיהיה.

12957: אני מתכוון לפריסה או למענק.

12957: הלב אומר שניתן להם את המענק, וכל אחד יעשה בו מה שהוא רוצה.

12957: אבל אני לא רוצה שזה יהיה כך.

12957: אני רוצה לשמור עליהם.

12957: לעזור להם לשמור עליהם.

12957: יש מדינות בעולם שבהן אם זוכים בלוטו לא מקבלים את כל הכסף, פורסים אותו ל-30 שנה.

12957: למה?

12957: כי לא רוצים שהאדם יישאר בלי כלום.

12957: צריך למצוא קומבינציה שלפיה נותנים חלק מסוים – 20%, או 30% או 50% מהמענק בבת אחת, ואת היתר לפרוס.

12957: כך אנחנו נעזור להם לשמור על עצמם, על המשפחות שלהם.

12957: זה לא משום שהם אנשים לא טובים, אלא משום שהמצוקה היום-יומית תגרום לכך שאחרי זמן קצר מאוד לא יהיה כלום – אם ניתן את כל הכסף.

12957: זה יחזור אלינו, ובצדק.

12957: דבר שלישי ואחרון, ואני לא יודע אם זה עלה; אם כן, אני מצטער שאני מתפרץ לדלת פתוחה.

12957: צריך לצפות לזה, וזה מעוגן בהחלטה חזקה: יש אנשי צד"ל שהיו פה, שירתו פה, יצאו ללבנון, קיבלו מענק וחזרו ללבנון.

12957: צפה לכך שבעקבות החוק יהיה פה מבול של פניות של האנשים שחזרו ללבנון.

12957: הם יגידו: רגע, מה אתנו?

יצחק הרצוג: הם לא גרים בארץ.

יצחק הרצוג: החוק ברור.

12957: זה צריך להיות מאוד ברור.

יצחק הרצוג: החוק ברור.

יצחק הרצוג: מי שיצא לטיפול או לניתוח, זה עניין אחר.

12957: לא, הכוונה לאנשים שקיבלו את הפיצויים.

יצחק הרצוג: המנסחים אומרים שהחוק ברור.

יצחק הרצוג: אני רוצה לסכם: ניישר את כל הטעון יישור עד יום שני.

יצחק הרצוג: זה יעלה ביום ראשון לוועדת שרים לחקיקה?

אריאלה קלעי: זה יעלה ביום ראשון לוועדת שרים.

יצחק הרצוג: ניתן לך נוסח סופי, גב' אלקלעי.

יצחק הרצוג: נרצה לשבת אתך, עם היועצת המשפטית.

יצחק הרצוג: כי אני לא רוצה תקלות.

יצחק הרצוג: התחייבתי למדינה.

יצחק הרצוג: אם זה הצד הפורמלי, ניישר אותו.

יצחק הרצוג: וָלא, היינו מצביעים היום, זאת היתה הכוונה.

יצחק הרצוג: אני המודה לכולם, תודה רבה.

יצחק הרצוג: נמשיך בשיתוף הפעולה.

סלימן נח'לה: יש לי עוד נקודה להוסיף.

יצחק הרצוג: נכון.

יצחק הרצוג: נשמע גם את מר נח'לה וגם את אל"מ זבדה.

סלימן נח'לה: אני רוצה להגיד לעמרי שהוא מסתכל על תלושים.

סלימן נח'לה: אנשי צד"ל קונים מתלושים.

ג'מיל אבו שלהוב: נכון, הם משלמים על התלושים.

סלימן נח'לה: 1,250 ש"ח הם יקבלו ממשרד הקליטה, והם קונים בתלושים ומשלמים מע"מ.

סלימן נח'לה: שידע במה מדובר כאן:

סלימן נח'לה: אנחנו לא מבקשים שכר דירה ממך, ולא שום דבר.

ג'מיל אבו שלהוב: לא צריכים את משרד הקליטה.

ג'מיל אבו שלהוב: אתה מדבר אחרי 2006.

עמרי אינגבר: כשהיתה החלטת ממשלה משרד הקליטה התנגד לה.

עמרי אינגבר: התנגד.

עמרי אינגבר: אבל ברגע שיש החלטת ממשלה, משרד הקליטה עשה ויעשה את הטוב ביותר שהוא יודע לעשות.

סלימן נח'לה: שמענו.

עמרי אינגבר: אמרתי שיש 300 משפחות שמקבלות מענק עידוד תעסוקה, דרך משרד הקליטה.

עמרי אינגבר: הן מקבלות עידוד.

עמרי אינגבר: אנחנו רצים אחרי כל אחד: לך תעבוד.

עמרי אינגבר: אני אומר: לא ילכו לעבוד, מי שעד היום לא עובד לא יעבוד הלאה.

עמרי אינגבר: הוא ימשיך לקבל הבטחת הכנסה 1,800 ש"ח.

יצחק הרצוג: זה לא משנה.

ג'מיל אבו שלהוב: איך הוא יכול לעבוד ואין לו שפה טובה?

עמרי אינגבר: עשינו עכשיו קורס בקריית שמונה, למה לא באת?

ג'מיל אבו שלהוב: למה הקורס עכשיו, לפני חודשיים?

ג'מיל אבו שלהוב: אנחנו ארבע שנים פה, על מה אתה מדבר?

עמרי אינגבר: למ לא באת, עשינו קורס.

יצחק הרצוג: אני מציע, במקום שיריבו פה – יש לכם יכולת לדבר.

יצחק הרצוג: אם יש קורסים, סימן שיש תוכניות.

יצחק הרצוג: החוק הזה לא פותר את כל הבעיות.

יצחק הרצוג: הוא מנסה ליצור בסיס כלשהו של הוקרה.

יצחק הרצוג: הוא לא פותר את כל הבעיות, הוא לא מכיל הכול.

יצחק הרצוג: אל"מ זבדה יגיד משהו, לסיכום, ברוח טובה.

יעקב זבדה: יהיה טוב.

יצחק הרצוג: תודה רבה.